
LIETUVOS RESPUBLIKOS GYVENTOJŲ PAJAMŲ MOKESČIO ĮSTATYMO NR. IX-1007 2, 6, 16, 20, 21 IR 27 STRAIPSNIŲ PAKEITIMO ĮSTATYMO PROJEKTO 
AIŠKINAMASIS RAŠTAS


1. Įstatymo projekto rengimą paskatinusios priežastys, parengto įstatymo projekto tikslai ir uždaviniai
Lietuvos Respublikos gyventojų pajamų mokesčio įstatymo Nr. IX-1007 2, 6, 16, 20, 21 ir 27 straipsnių pakeitimo įstatymo projektas (toliau – Įstatymo projektas) parengtas atsižvelgiant į 2018 m. balandžio 16 d. Lietuvos Respublikos Vyriausybės pristatytas mokesčių ir šešėlinės ekonomikos mažinimo struktūrines reformas, taip pat įvertinant ir Lietuvos Respublikos Vyriausybės programos įgyvendinimo plano, patvirtinto Lietuvos Respublikos Vyriausybės 2017 m. kovo 13 d. nutarimu Nr. 164, nuostatas dėl mokesčių sistemos struktūros tobulinimo ekonomikos augimui palankia kryptimi ir mokesčių bazės optimizavimo. 
Šiuo metu pagal galiojančias Lietuvos Respublikos gyventojų pajamų mokesčio įstatymo nuostatas Lietuvoje taikomas proporcinis gyventojų pajamų mokestis, o apmokestinimo progresyvumas yra užtikrinamas taikant neapmokestinamąjį pajamų dydį (toliau – NPD). Tačiau galimybės mažinti naštą mažiausiai uždirbantiems asmenims yra beveik išnaudotos, nes minimaliąją mėnesinę algą (400 eurų) gaunantiems gyventojams taikomas maksimalus NPD yra 380 eurų, todėl efektyvus gyventojų pajamų mokesčio tarifas, taikomas minimaliosios mėnesinės algos dydžio pajamoms, nuo 2018 metų tesiekia 0,8 procento (tai reiškia, kad tolesnis NPD didinimas nedidėjant bruto darbo užmokesčiui nebemažintų naštos).
Kalbant apie vidutines pajamas gaunančių asmenų darbo apmokestinimą, pagal galiojantį Gyventojų pajamų mokesčio įstatymą bei valstybinį socialinį ir sveikatos draudimą reglamentuojančius teisės aktus apmokestinimo našta Lietuvoje (2017 metais – 40,8 proc.) 4,9 procentiniais punktais viršija Ekonomini bendradarbiavimo ir plėtros organizacijos šalių vidurkį (35,9), ir kartu 0,3 procentinio punkto viršija Europos Sąjungos vidurkį (40,5 proc.). Todėl, siekiant skatinti produktyvias investicijas, naujų geriau apmokamų darbo vietų kūrimą, labai svarbu spręsti dėl vidutines bei aukštesnes nei vidutines pajamas uždirbančių asmenų apmokestinimo naštos mažinimo klausimus.
Pagal šiuo metu galiojančius valstybinį socialinį draudimą reglamentuojančius teisės aktus žymią socialinio draudimo mokesčių dalį sumoka darbdavys, todėl darbuotojams sunku įvertinti tikrąjį darbo pajamų mokesčių dydį. Kalbant apie pagrindinę pensiją, šiuo metu ji labiau atlieka paramos, o ne draudimo funkciją, tačiau yra integruota į socialinio draudimo sistemą. Taip pat galiojančioje socialinio draudimo sistemoje šiuo metu įtvirtintas disbalansas – įmokos mokamos nuo visų pajamų, o išmokos ribojamos, neatsižvelgiant į sumokėtas įmokas.
Įstatymo projekto tikslai ir uždaviniai – mažinti mokesčių naštą, ypač vidutines pajamas gaunantiems gyventojams, palaipsniui 2019–2021 metais didinant šiuo metu Gyventojų pajamų mokesčio įstatyme nustatytus NPD, įskaitant individualius NPD riboto darbingumo asmenims, ir plečiant NPD taikymo apimtį; sudaryti sąlygas pagrindinę pensijos dalį finansuoti iš valstybės biudžeto, sujungiant pagrindinę pensiją užtikrinančią socialinio draudimo įmokų dalį su gyventojų pajamų mokesčiu, atitinkamai perskaičiuojant ir pajamų mokesčio tarifus, taikomus pajamoms iš darbo santykių ar jų esmę atitinkančių santykių; įvertinti valstybinį socialinį draudimą reglamentuojančių teisės aktų projektuose siūlomo valstybinio socialinio draudimo įmokų lubų galimą poveikį, nustatant progresinį pajamų mokesčio tarifą pajamoms iš darbo santykių ar jų esmę atitinkančių santykių, kurios viršys valstybino socialinio draudimo įmokų lubas. 
Taip pat Įstatymo projektu siekiama sudaryti paskatas perkant paslaugas šešėliui jautriose srityse prašyti apskaitos dokumentų ir kartu taip sudaryti prielaidas didesniam gyventojų pajamų mokesčio surinkimo didinimui, siūlant papildomą gyventojų pajamų mokesčio lengvatą, t. y. galimybę susigrąžinti dalį sumokėto pajamų mokesčio pateikiant metinę pajamų deklaraciją už įsigytas paslaugas, kurioms, mokesčių administratoriaus duomenimis, yra nustatyta didžiausia šešėlio rizika (pastatų ir kitų statinių, apdailos ir bet kokio remonto, išskyrus daugiabučių namų atnaujinimą (modernizavimą), darbai, lengvųjų automobilių remonto, vaikų priežiūros paslaugos, kai šias šiuos darbus atlieka ir paslaugas suteikia Lietuvos mokesčių mokėtojas). Įstatymo projektu taip pat siekiama paskatinti pensijų kaupimą pagal Lietuvos Respublikos pensijų kaupimo įstatymo nuostatas, papildant iš pajamų atimamų gyventojo patirtų išlaidų sąrašą atitinkamomis nuolatinio Lietuvos gyventojo kaupiamosiomis pensijų įmokomis.

2. Įstatymo projekto iniciatoriai ir rengėjai
Įstatymo projektą parengė Finansų ministerijos Mokesčių politikos departamento (direktorė – Jūratė Laurikėnaitė, tel. 239 0151) Tiesioginių mokesčių ir tarptautinio apmokestinimo skyriaus (skyriaus vedėjas – Evaldas Putrimas, tel. 219 9476, el. paštas Evaldas.Putrimas@finmin.lt) vedėjo pavaduotoja Jurgita Lisauskienė (tel. 239 0269, el. paštas Jurgita.Lisauskiene@finmin.lt).

3. Dabartinis teisinis įstatymo projekte aptartų teisinių santykių reglamentavimas
Pagal galiojančias Gyventojų pajamų mokesčio įstatymo nuostatas šiuo metu pajamoms iš darbo santykių ar jų esmę atitinkančių santykių taikomas 15 procentų gyventojų pajamų mokestis. Pagal valstybinį socialinį ir sveikatos draudimą reglamentuojančius teisės aktus šiuo metu nominalus socialinio ir sveikatos draudimo tarifas šioms pajamoms siekia 39,5 proc., iš kurių 30,5 proc. sumoka darbdavys, o 9 proc. – darbuotojas.
Su darbo santykiais susijusioms pajamoms šiuo metu taikomi tarifai (pateikiama lentelė):

	Tarifai
	Darbdavio
	Darbuotojo
	Iš viso:

	Gyventojų pajamų mokesčio tarifas
	
	15 proc.
	15 proc.

	Socialinio ir sveikatos draudimo tarifas
	30,5 proc.
	9 proc.
	39,5 proc.

	Iš jo:
	 
	 
	 

	Pensijų socialiniam draudimui
	22,3
	3 proc.
	25,3 proc. 

	Ligos socialiniam draudimui
	1,4 proc.
	 
	1,4 proc.

	Motinystės socialiniam draudimui
	2,2 proc.
	 
	2,2 proc.

	Nedarbo socialiniam draudimui
	1,4 proc.
	 
	1,4 proc.

	Nelaimingų atsitikimų darbe ir profesinių ligų socialiniam draudimui 
	0,2 proc.
	 
	0,2 proc.

	Sveikatos draudimui
	3 proc.
	6 proc.
	9 proc.



Pagal galiojančias Gyventojų pajamų mokesčio įstatymo nuostatas šiuo metu pajamoms iš darbo santykių ar jų esmę atitinkančių santykių taikomas bendras maksimalus 380 eurų NPD; 450 eurų ir 390 eurų NPD taikomas riboto darbingumo asmenims.
Pagal galiojančias Gyventojų pajamų mokesčio įstatymo nuostatas yra nustatytas patiriamų išlaidų, kurias nuolatinis Lietuvos gyventojas gali atimti iš pajamų, sąrašas (sumokėtos gyvybės draudimo įmokos, įmokos į pensijų fondus, sumos už mokslą) ir taip sudaryta galimybė susimažinti mokėtiną pajamų mokestį, jeigu atitinkami šio įstatymo 21 straipsnio reikalavimai.



4. Naujos teisinio reglamentavimo nuostatos ir kokių teigiamų rezultatų laukiama
Atsižvelgiant į kartu teikiamus valstybinį socialinį bei sveikatos draudimą reglamentuojančių teisės aktų projektus (kuriais siūloma socialinio ir sveikatos draudimo įmokas perkelti darbuotojams) ir į tai, kad atitinkama dalimi turėtų būti padidintas darbo užmokestis iki mokesčių, o galiojantys nominalūs valstybinio socialinio ir sveikatos draudimo bei gyventojų pajamų mokesčio tarifai atitinkamai sumažėtų, ir siekiant finansuoti pagrindinės pensijos dalį iš valstybės biudžeto, Įstatymo projekte siūloma prie perskaičiuoto gyventojų pajamų mokesčio tarifo (11,64 procentų, t. y. 15/1.289), taikomo pajamoms iš darbo santykių ar jų esmę atitinkančių santykių, prijungti pagrindinę pensiją užtikrinančią valstybinio socialinio draudimo įmokų dalį (9,36 procento), dėl ko vietoj 15 procentų gyventojų pajamų mokesčio tarifo būtų taikomas 21 procento tarifas. Šis pajamų mokesčio tarifas nebūtų taikomas ligos, motinystės, tėvystės, vaiko priežiūros ir ilgalaikio darbo išmokoms, taip pat ir kitoms gyventojo pajamoms (pavyzdžiui, individualios veiklos, turto nuomos pajamoms, investicinėms pajamoms (dividendams, palūkanoms, turto vertės padidėjimo pajamoms). Tokiu būdu kartu su valstybinį socialinį bei sveikatos draudimą reglamentuojančių teisės aktų pakeitimais būtų išgryninama darbo apmokestinimo sistema, padarant ją aiškesnę, ir užtikrinamas tvarus bendrosios pensijos dalies finansavimo iš valstybės biudžeto šaltinis.
Siekiant socialinio teisingumo ir įvertinus valstybinį socialinį draudimą reglamentuojančių teisės aktų projektuose siūlomo valstybinio socialinio draudimo įmokų lubų galimą poveikį, Įstatymo projekte siūloma nustatyti progresinį 25 procentų pajamų mokesčio tarifą, kuris būtų taikomas pajamoms iš darbo santykių ar jų esmę atitinkančių santykių, jei jos viršytų atitinkamų metų valstybinio socialinio draudimo įmokų lubas, ir būtų taikomas teikiant metinę pajamų mokesčio deklaraciją.
Siekiant sumažinti mokestinę naštą mažas ir vidutines pajamas gaunantiems asmenims, Įstatymo projekte siūloma nuosekliai 2019–2021 metais maksimalų taikytiną mėnesio NPD didinti: 2019 metais iki 280 eurų, 2020 metais iki 370 eurų, 2021 metais iki 470 eurų, išplečiant jo taikymo apimtį iki 2,5 vidutinio darbo užmokesčio 2021 metais; riboto darbingumo asmenims NPD siūloma kelti: atitinkamai 2019 metais iki 330 eurų ir iki 288 eurų, 2020 metais iki 420 eurų ir iki 378 eurų, 2021 metais iki 520 eurų ir iki 478 eurų. Preliminariais skaičiavimais, naudą dėl sumažėjusios mokesčių naštos pajaustų apie 1 mln. dirbančių asmenų. Taip būtų sudarytos paskatos kurti geriau apmokamas darbo vietas, didinti darbo produktyvumą ir Lietuvos konkurencingumą.
Siekiant sudaryti paskatas perkant paslaugas šešėliui jautriose srityse prašyti apskaitos dokumentų ir kartu taip sudarant prielaidas didesniam gyventojų pajamų mokesčio surinkimo didinimui, Įstatymo projekte siūloma praplėsti iš pajamų atimamų gyventojo patirtų išlaidų sąrašą nustatant, kad tokiomis išlaidomis laikomos ir sumos, sumokėtos už paties nuolatinio Lietuvos gyventojo ar sutuoktinio naudai atliktus pastatų ir kitų statinių apdailos ir bet kokio remonto, išskyrus daugiabučių namų atnaujinimą (modernizavimą), darbus, suteiktas lengvųjų automobilių remonto, vaikų priežiūros paslaugas, kai šiuos darbus atlieka ir šias paslaugas suteikia Lietuvos mokesčių mokėtojas. Kartu siūloma nustatyti 2000 eurų šių išlaidų atskaitymo ribojimo sumą, kuri atitiktų šiuo metu taikomus gyventojo išlaidų, skirtų kaupimui skatinti, atskaitymo ribojimus, ir šią nuostatą siekiant vėliau įvertinti lengvatos efektyvumą, taikyti ribotą laiką. 
Ši naujai siūloma galimybė iš pajamų atskaityti papildomas išlaidas pastatų, statinių, lengvųjų automobilių remontui ir vaikų priežiūros paslaugoms sukurs papildomą šių paslaugų paklausą, todėl šiose srityse numatoma peržiūrėti Individualios veiklos, kuria gali būti verčiamasi turint verslo liudijimą, rūšių sąrašą, patvirtintą Lietuvos Respublikos Vyriausybės 2002 m. lapkričio 19 d. nutarime Nr. 1797, atsisakant atitinkamų rūšių verslo liudijimų. Tokios peržiūros tikslas – užtikrinti, kad pajamų sumos, kurios galės būti atkaitomos iš gyventojo pajamų, būtų apmokestinamos mokesčiu, kuris mokamas nuo gauto veiklos pelno. Tokiu būdu bus išlaikomas balansas tarp biudžeto pajamų netekimų dėl naujos lengvatos ir siekio mažinti neapskaitomas pajamas bei tolesnio skatinimo gyventojus pereiti prie individualios veiklos pajamų apmokestinimo nuo gauto pelno ir prisidės prie sąžiningesnės konkurencijos.
	Siekiant sudaryti papildomas paskatas pensijas kaupti pagal kartu siūlomas Pensijų kaupimo įstatymo pakeitimo įstatymo nuostatas, Įstatymo projekte siūloma papildyti iš pajamų atimamų gyventojo patirtų išlaidų sąrašą, nustatant, kad nuolatinio Lietuvos gyventojo mokamos kaip papildomos kaupiamosios pensijų įmokos pagal Pensijų kaupimo įstatymo 8 straipsnio 4 dalies nuostatas yra išlaidos, mažinančios mokėtiną gyventojų pajamų mokestį, su sąlyga, kad šio gyventojo įmokos yra didesnės nei 3 procentai gyventojo pajamų, nuo kurių skaičiuojamos valstybinio socialinio draudimo įmokos.

5. Numatomo teisinio reguliavimo poveikio vertinimo rezultatai, galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta
Neigiamų pasekmių nenumatoma.

6. Galima priimto įstatymo įtaka kriminogeninei situacijai, korupcijai
Įtaka kriminogeninei situacijai, korupcijai nenumatoma.

7. Galima priimto įstatymo įtaka verslo sąlygoms ir jo plėtrai
Atsižvelgiant į tai, kad Įstatymo projektu kartu su valstybinį socialinį ir sveikatos draudimą reglamentuojančių teisės aktų pakeitimo projektais, be kita ko, siūloma mažinti vidutines ir aukštesnes nei vidutines pajamas uždirbančių asmenų darbo apmokestinimo naštą, galima teigiama įtaka skatinant produktyvias investicijas, naujų geriau apmokamų darbo vietų kūrimą. 

8. Įstatymo inkorporavimas į teisinę sistemą, galiojantys teisės aktai, kuriuos būtina pakeisti ar panaikinti, priėmus teikiamą įstatymo projektą
Priėmus Įstatymo projektą, pakeisti ar panaikinti galiojančių įstatymų nereikės.

9. Įstatymo projekto atitiktis Valstybinės kalbos, Teisėkūros pagrindų įstatymų ir kitų norminių teisės aktų rengimo tvarkos įstatymų reikalavimams ir bendrinės lietuvių kalbos normoms, sąvokų ir terminų įvertinimas
Įstatymo projektas parengtas laikantis Valstybinės kalbos, Teisėkūros pagrindų įstatymų reikalavimų ir atitinka bendrinės lietuvių kalbos normas. Įstatymo projektu neapibrėžiama naujų sąvokų.

10. Įstatymo projekto atitiktis Europos žmogaus teisių ir pagrindinių laisvių apsaugos konvencijos nuostatoms ir Europos Sąjungos teisei
Įstatymo projektas neprieštarauja Europos žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams. 

11. Įstatymui įgyvendinti reikalingi įgyvendinamieji teisės aktai, šių aktų rengėjai
Priėmus Įstatymo projektą, turės būti pakeisti jo įgyvendinamieji teisės aktai, susiję su mokesčio deklaravimo tvarka (rengėja – Valstybinė mokesčių inspekcija prie Lietuvos Respublikos finansų ministerijos).

12. Kiek valstybės, savivaldybių biudžetų ir kitų valstybės įsteigtų fondų lėšų pareikalaus ar leis sutaupyti įstatymo įgyvendinimas
Padidinus maksimalų taikytiną NPD ir individualius NPD riboto darbingumo asmenims, preliminariu skaičiavimu, valstybės ir savivaldybių biudžetai per 2019 metus neteks apie 180 milijonų eurų pajamų iš gyventojų pajamų mokesčio, per 2020 metus – apie 160 milijonų eurų, per 2021 metus – apie 170 milijonų eurų. Dėl progresinio gyventojų pajamų mokesčio tarifo, kuris būtų taikomas pajamoms iš darbo santykių ar jų esmę atitinkančių santykių, įvedimo, preliminariu skaičiavimu, valstybės ir savivaldybių biudžetai kasmet gaus papildomai apie 4 mln. eurų.
[bookmark: _GoBack]Tačiau vertinant tiesioginius valstybės ir savivaldybių biudžetų netekimus, kartu svarbu įvertinti ir netiesioginę Įstatymo projekto, kuris yra Vyriausybės pristatytos mokesčių struktūrinės reformos dalis, naudą Lietuvos ekonomikai sudarius paskatas skatinti investicijas, kurti gerai apmokamas darbo vietas, didinti produktyvumą ir Lietuvos konkurencingumą, taip pat tai, kad naudą dėl sumažėjusios mokesčių naštos padidinus NPD ir išplėtus taikymo ribas pajaus apie 1 milijonas dirbančiųjų, dėl ko minėti netekimai bus iš dalies kompensuoti per didesnį vartojimo mokesčių surinkimą.

 13. Įstatymo projekto rengimo metu gauti specialistų vertinimai ir išvados
Planuojami gyventojų pajamų apmokestinimo pakeitimai parengus konsultacinį dokumentą 2018 metų balandį buvo pateikti visuomenei vertinti. Gautos pastabos ir pasiūlymai buvo apsvarstyti ir įvertinti rengiant Įstatymo projektą.
Taip pat minėti pakeitimai buvo pristatyti ir aptarti su 2017 m. spalio 16 d. susitarimą dėl šalies pažangai būtinų reformų pasirašiusiais socialiniais partneriais.
Vėliau parengtas Įstatymo projektas buvo teiktas derinti asociacijai „Investors‘ Forum“, Lietuvos darbdavių konfederacijai, Lietuvos verslo darbdavių konfederacijai, Lietuvos pramoninkų konfederacijai, Lietuvos verslo konfederacijai, Lietuvos prekybos, pramonės ir amatų rūmų asociacijai, Lietuvos prekybos įmonių asociacijai, Lietuvos smulkiųjų verslininkų ir prekybininkų asociacijai, Lietuvos Respublikos smulkiojo ir vidutinio verslo tarybai, Lietuvos savivaldybių asociacijai, Lietuvos bankų asociacijai, Lietuvos statybininkų asociacijai, Lietuvos autoverslininkų asociacijai, Lietuvos gyvybės draudimo įmonių asociacijai, Lietuvos rizikos ir privataus kapitalo asociacijai, Lietuvos investicinių ir pensijų fondų asociacijai, Legalaus verslo aljansui, Lietuvos buhalterių ir auditorių asociacijai, Lietuvos profesinių sąjungų konfederacija, Lietuvos profesinei sąjungai „Solidarumas“, Lietuvos mokesčių konsultantų asociacija, Lietuvos mokesčių mokėtojų asociacijai, Nevyriausybinių organizacijų informacijos ir paramos centrui.
Gautos pastabos ir pasiūlymai buvo apsvarstyti ir įvertinti.

14. Reikšminiai įstatymo projekto žodžiai
Neapmokestinamasis pajamų dydis, kaupiamosios pensijų įmokos, tarifas. 

15. Kiti, iniciatorių nuomone, reikalingi pagrindimai ir paaiškinimai 
Įstatymo projektas turėtų būti svarstomas kartu su valstybinį socialinį ir sveikatos draudimą reglamentuojančių teisės aktų pakeitimo projektais ir Pensijų kaupimo įstatymo pakeitimo projektu. 
_______________________
